Aloqa, axborotlashtirish va telekommunikatsiya xizmatlari sifatini yanada yaxshilashga doir chora-tadbirlar to‘g‘risida

Axborot-kommunikatsiya texnologiyalarini va “Elektron hukumat” tizimini iqtisodiyotning barcha tarmoqlarida, ijtimoiy sohada hamda davlat xizmatlari ko‘rsatish jarayoniga faol joriy etish hamma joyda zamonaviy telekommunikatsiya infratuzilmasini rivojlantirish va uning barqaror faoliyatini ta’minlashni talab qiladi.
 Bunda aloqa, axborotlashtirish va telekommunikatsiya xizmatlarining ishonchliligi va sifati alohida ahamiyat kasb etib, ularning buzilishi jiddiy oqibatlarga olib kelishi mumkin.
 Telekommunikatsiya tarmoqlarining barqaror va ishonchli ishlashini ta’minlash, belgilangan standartlar va normativlarga muvofiq ko‘rsatilayotgan xizmatlar sifatini oshirish, shuningdek, iste’molchilar huquqlarining himoya qilinishini ta’minlash maqsadida Vazirlar Mahkamasi qaror qiladi:
 1. Qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatilayotgan xizmatlar sifati buzilganligi uchun moliyaviy sanksiyalar (jarimalar)ni hisoblash tartibi to‘g‘risidagi nizom 1-ilovaga muvofiq tasdiqlansin va 2018-yil 1-iyundan boshlab amalga kiritilsin.
 2. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi:
 O‘zbekiston Respublikasi Moliya vazirligi va Adliya vazirligi bilan birgalikda bir oy muddatda qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatilayotgan xizmatlar sifati buzilganligi uchun moliyaviy sanksiyalar (jarimalar)ni hisoblash va qo‘llash tartibi to‘g‘risidagi nizomni ishlab chiqsin va belgilangan tartibda tasdiqlasin;
 O‘zbekiston Respublikasi Davlat statistika qo‘mitasi bilan birgalikda ikki oy muddatda aloqa, axborotlashtirish va telekommunikatsiya texnologiyalari sohasidagi idoraviy statistika kuzatuvlari shakllarini qayta ko‘rib chiqsin va qonunchilik talablariga muvofiqlashtirsin;
 qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatilayotgan xizmatlar sifati buzilganligi holatlari bo‘yicha ma’lumotlarni aniqlash va olish jarayonini avtomatlashtirish yo‘li bilan samarali mexanizmlarning joriy qilinishini ta’minlasin.
 3. O‘zbekiston Respublikasi Hukumatining 2-ilovaga muvofiq ayrim qarorlari 2018-yil 1-iyundan boshlab o‘z kuchini yo‘qotgan deb hisoblansin.
 4. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi manfaatdor vazirliklar va idoralar bilan birgalikda ikki oy muddatda ular tomonidan qabul qilingan normativ-huquqiy hujjatlarni mazkur qarorga muvofiqlashtirsinlar.
 5. Mazkur qarorning bajarilishini nazorat qilish O‘zbekiston Respublikasi Axborot texnologiyalari va kommunikatsiyalarini rivojlantirish vaziri A.I. Axmedxadjayev zimmasiga hamda O‘zbekiston Respublikasi Vazirlar Mahkamasining Axborot tizimlari va telekommunikatsiyalarni rivojlantirish masalalari axborot-tahlil departamentiga yuklansin.
 1. Mazkur Nizom O‘zbekiston Respublikasi Prezidentining “Axborot texnologiyalari va kommunikatsiyalari sohasini yanada takomillashtirish chora-tadbirlari to‘g‘risida” 2018-yil 19-fevraldagi PF-5349-son Farmoniga muvofiq qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatilayotgan xizmatlar sifati buzilganligi uchun moliyaviy sanksiyalar (jarimalar)ni hisoblash tartibini belgilaydi.
 2. Mazkur Nizom aloqa, axborotlashtirish va telekommunikatsiya texnologiyalari sohasida faoliyat ko‘rsatayotgan xo‘jalik yurituvchi subyektlarga (keyingi o‘rinlarda xo‘jalik yurituvchi subyektlar deb ataladi) tatbiq etiladi. 
 3. Moliyaviy sanksiyalar (jarimalar) O‘zbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Aloqa, axborotlashtirish va telekommunikatsiya texnologiyalari sohasida nazorat bo‘yicha inspeksiya (keyingi o‘rinlarda Inspeksiya deb ataladi) tomonidan texnik parametrlar, texnik foydalanish qoidalari, aloqa, axborotlashtirish va telekommunikatsiya texnologiyalari vositalarining ishlashi, shuningdek, xizmat ko‘rsatish sifati buzilganligi uchun ko‘rsatkichlarning yagona tizimi bo‘yicha hisoblanadi, tabiiy ofatlar yoki favqulodda vaziyatlar oqibatida paydo bo‘lgan buzilishlar bundan mustasno.
 Xo‘jalik yurituvchi subyektlarga nisbatan moliyaviy sanksiyalar (jarimalar) sud tartibida qo‘llanadi, ular tomonidan sodir etilgan qonun buzilishi aybi tan olingan va moliyaviy sanksiyalar summasi ixtiyoriy ravishda to‘langan holatlarda esa belgilangan tartibda Inspeksiya tomonidan qo‘llanadi.
 4. Moliyaviy sanksiyalar (jarimalar)ni hisoblash uchun idoraviy statistika hisoboti ma’lumotlari, birlamchi statistika ma’lumotlari, xo‘jalik yurituvchi subyektlarning taqdim etgan axborotlari, xizmatlarning sifat ko‘rsatkichlarini hisobga olishning avtomatlashtirilgan tizimlaridan olingan ma’lumotlar, shuningdek, Inspeksiya tomonidan belgilangan tartibda aniqlangan qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatilayotgan xizmatlar sifati buzilganligi holatlari asos bo‘lib hisoblanadi.
 Moliyaviy sanksiyalar (jarimalar)ni hisoblash va to‘lash mazkur Nizomning 1-ilovasidagi sxemaga muvofiq amalga oshiriladi. 
 5. Moliyaviy sanksiyalar (jarimalar) miqdorlari mazkur Nizomning 2-ilovasiga muvofiq O‘zbekiston Respublikasida amalda bo‘lgan bazaviy hisoblash miqdoriga muvofiq ravishda hisoblanadi.
 6. Raqobat to‘g‘risidagi qonunchilik va iste’molchilarning huquqlarini himoya qilish to‘g‘risidagi qonunchilik buzilganligi uchun undiriladigan jarimalardan tashqari, moliyaviy sanksiyalar (jarimalar) sifatida undiriladigan mablag‘lar xo‘jalik yurituvchi subyektlar tomonidan O‘zbekiston Respublikasi Moliya vazirligi G‘aznachiligidagi g‘azna hisob raqamlariga quyidagi muddatlarda o‘tkaziladi:
 idoraviy statistika hisobotiga muvofiq — har chorakda, hisobot davridan keyin 30 kun muddatda;
 birlamchi statistika ma’lumotlariga muvofiq va aniqlangan qonunchilik va boshqa normativ hujjatlar, davlat standartlari hamda aloqa, axborotlashtirish va telekommunikatsiya texnologiyalari sohasida ko‘rsatiladigan xizmatlar sifati buzilishi holatlari bo‘yicha Inspeksiyaning tegishli qarori olingandan so‘ng bir hafta muddatda. 
 7. Taqdim etilgan birlamchi statistika ma’lumotlari, hisobotlarining ishonchliligi va moliyaviy sanksiyalar (jarimalar)ning o‘z vaqtida to‘lanishi Inspeksiya tomonidan tekshiriladi.
 8. Sanksiyalar (jarimalar)ning to‘liq miqdorda o‘tkazilmaganligi aniqlangan taqdirda tegishli summa xo‘jalik yurituvchi subyektlar tomonidan Inspeksiyaning qarori olingan kundan boshlab ikki hafta muddatda O‘zbekiston Respublikasi Moliya vazirligi G‘aznachiligidagi g‘azna hisob raqamlariga o‘tkaziladi.
 9. Tadbirkorlik subyektlari tomonidan birinchi marta va ehtiyotsizlik tufayli sodir etilgan, shuningdek, zarar yetkazishga olib kelmaydigan qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatilayotgan xizmatlar sifati buzilganligi uchun xo‘jalik yurituvchi subyektlarni javobgarlikka tortish ularning mansabdor shaxslariga nisbatan ma’muriy javobgarlik choralarini qo‘llash bilan cheklanadi. Ushbu holatda xo‘jalik yurituvchi subyektlarga nisbatan moliyaviy sanksiyalar (jarimalar) qo‘llanmaydi. 
 Xo‘jalik yurituvchi subyektning oxirgi hisobot sanasidagi joriy aktivlari summasining 20 foizidan ortiq bo‘lgan moliyaviy sanksiyalar (jarimalar)ni undirish unga undiriladigan summani undirish to‘g‘risida qaror qabul qilingan kundan boshlab 6 oy mobaynida to‘lovlarni har oyda bo‘lib-bo‘lib to‘lash imkonini bergan holda amalga oshiriladi.
 10. Qonunchilik va boshqa normativ hujjatlar, davlat standartlari talablari hamda aloqa, axborotlashtirish va telekommunikatsiya texnologiyalari sohasida ko‘rsatiladigan xizmatlar sifatini buzilganligi uchun moliyaviy sanksiyalar (jarimalar)ni hisoblash:
 xo‘jalik yurituvchi subyektlarni abonentlar (mijozlar)ga aloqa, axborotlashtirish va telekommunikatsiya xizmatlari ko‘rsatilmaganligi yoki ular sifatining pastligi uchun qonunchilikka muvofiq ular tomonidan yetkazilgan zararni qoplash yoki to‘lovni qayta hisob-kitob qilishdan;
 mansabdor shaxslarni O‘zbekiston Respublikasining amaldagi qonunchiligiga muvofiq javobgarlikdan ozod qilmaydi.
 11. Inspeksiyaning moliyaviy sanksiyalar (jarimalar)ni hisoblash to‘g‘risidagi qarorlari yuzasidan qonunchilikda belgilangan tartibda shikoyat qilinishi mumkin.
 1. Vazirlar Mahkamasining “Aloqa sohasidagi me’yoriy hujjatlar, davlat va tarmoq standartlari talablarini, ko‘rsatilayotgan xizmatlar sifatini buzganlik uchun moliyaviy sanksiyalar (jarimalar) to‘g‘risida” 2000-yil 14-avgustdagi 318-son qarori (O‘zbekiston Respublikasi QT, 2000-y., 8-son, 51-modda).
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasining “Tadbirkorlik subyektlarini huquqiy himoya qilish tizimi takomillashtirilganligi hamda ularning moliyaviy javobgarligi erkinlashtirilganligi munosabati bilan O‘zbekiston Respublikasining ayrim qonun hujjatlariga o‘zgartirish va qo‘shimchalar kiritish to‘g‘risida” 2006-yil 10-oktabrdagi O‘RQ-59-son Qonuni)” 2006-yil 10-noyabrdagi 235-son qarori 1-ilovasining 27-bandi (O‘zbekiston Respublikasi QT, 2006-y., 11-son, 86-modda).
 3. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida” 2012-yil 23-maydagi 143-son qaroriga ilovaning 7-bandi (O‘zbekiston Respublikasi QT, 2012-y., 5-son, 34-modda).